**Дадатак 2**

*Наталля Кляцкова*

*выхавальнік дашкольнай адукацыі*

*першай катэгорыі,*

*Обальскі яслі-сад*

*Шумілінскага раёна Віцебскай вобласці*

**«ПАДАРОЖЖА З ЛЯВОНІХАЙ»**

**ІНТЭГРАВАНЫ ЗАНЯТАК ПА АДУКАЦЫЙНЫХ ГАЛІНАХ**

**“ДЗІЦЯ І ГРАМАДСТВА”, “РАЗВІЦЦЁ МАЎЛЕННЯ І**

**КУЛЬТУРА МАЎЛЕНЧЫХ ЗНОСІН”**

**ДЛЯ ДЗЯЦЕЙ СТАРЭЙШАЙ ГРУПЫ (5-6 гадоў)**

**Праграмныя задачы:** фарміраваць уяўленні пра культурныя каштоўнасці, пра тое, як ранней жылі людзі, пра прыродныя сімвалы Беларусі: зубр, бусел, васілёк, лён, канюшына, пра прадпрыемствы Беларусі і выдатныя мясціны роднага пасёлка Обаль. Працягваць фармiраваць устойлiвую цiкавасць i станоўчыя адносiны да нацыянальнай мовы, жаданне авалодаць беларускай мовай; далучаць дзяцей да беларускай традыцыйнай культуры праз беларускую мову, беларускі дзіцячы фальклор (прыказкі, прымаўкі, вершы, лічылкі, гульні). Узбагачаць беларускі слоўнiк дзяцей словамi - назвамi прадметаў асяроддзя. Фарміраваць правiльнае вымаўленне спецыфiчна беларускiх гукаў: фрыкатыўных [г], [г']; заўсёды цвёрдых гукаў [ч], [ш] у словах i фразах. Слухаць i разумець мову выхавальнiка, адказваць на яго пытаннi. Замацоўваць уменне расказваць забаўлянку з дапамогай мнематабліцы. Развiваць элементарныя навыкi зносiн на беларускай мове. Развіваць камунікатыўныя ўменні, цікавасць дзяцей да беларускага дзіцячага фальклору, да беларускай мовы, яе вобразнасці. Выхоўваць пачуццё патрыятызму ў працэсе далучэння дзяцей да беларускай нацыянальнай культуры і мовы.

**Матэрыял і абсталяванне:** Лявоніха - дарослы; зала аформлена ў выглядзе беларускай хаты: макет беларускай печы, ручнікі, гліняны посуд, калыска; мнематабліца; аўдыёзапіс гукаў жывой прыроды, беларускай народнай музыкі; картачкі-малюнкі кветак: васількі, рамонкі; фотаздымкі: рака Обаль, Обальскі керамічны завод, Обальская сярэдняя школа, музей Обальскага камсамольскага падполля.

**Папярэдняя работа:**

Чытанне забаўлянак і вершаў пра Беларусь на беларускай мове, развучванне з дзецьмі беларускіх народных гульняў, эксурсія ў музей “Беларуская хатка”, праслухоўванне гукаў роднай прыроды, правядзенне дыдактычных гульняў па далучэнню дзяцей да беларускай нацыянальнай культуры.

**Ход занятка**

**Выхавальнік (В.).** Дзеці, паслухайце, калі ласка, верш Васіля Жуковіча “Цудоўная краіна” і здагадайцеся, пра якую краіну ў ім ідзе размова.

На свеце існуе такая краіна,

Дзе хвоі ажно дастаюць аблачыны,

Дзе рэкі, азёры ў суседстве з лясамі,

Напоўненымі салаўёў галасамі.

У гэтай краіне ўзгоркі, раўніны

Улетку накрыты густой зелянінай.

Ляночак цвіце з небам сінім у згодзе,

Тут песні і казкі з легендамі ходзяць.

У гэтай краіне ля хатаў буслянкі,

А ў хатах пяшчотна гучаць калыханкі.

Ці ведаеце вы, што гэта за краіна? ( *Гэта краіна – Беларусь*.)

Радзімаю нашай край гэты завецца,

Хай нашай Радзіме шчасліва жывецца!

**В.** Дзеці! А вы любіце вандраваць? (*Так.*) Мы адправімся на цягніку ў падарожжа па нашай краіне. Вагончыкі, чапляйцеся хутчэй!

*Дзеці становяцца адзін за адным - “садзяцца ў цягнік”. Выхавальнік вядзе дзяцей за сабой “змейкай”, усе вымаўляюць словы.*

**В.** Гу-гу-гу - я вагончыкі цягну.

Го-го-го - вакол многа цікавага ўсяго.

Уг-уг- уг - на шляху зялёны луг.

Гень-гень-гень - вось вялікі камень.

*На камяні надпісы :*

Направа пойдзеш - нічога не знойдзеш.

Прама пойдзеш - многа цікавага знойдзеш.

Налева пойдзеш - у суседнюю групу зойдзеш.

Дзеці, куды ж мы пойдзем? (*Мы пойдзем прама!)*

**Прыпынак - “Наша родная старонка”**

*На шляху хата. Насустрач дзецям выхоздіць Лявоніха**.*

**Дзеці**: Добры дзень, Лявоніха!

**Лявоніха:**  Шчырыя вітанні, дзеці! Вы мяне пазналі?! Я рада сустракаць вас у сябе ў гасцях! Праходзьце, калі ласка! Запрашаю вас зрабіць падарожжа ў мінулае. Нашы продкі жылі ў такіх хатах як мая.

Хата іх была малая,

Але ўтульная якая!

На мае рэчы паглядзіце -

Ды пра ўсё мне раскажыце.

У кожнай хаце абавязкова стаяў стол, лаўка, ложак, калыска. Адгадайце, калі ласка, загадку:

У хаце стаіць мураванка

З комінам, але без ганка. *(Печ.)*

Дзеці, а навошта печ? *( Гатаваць ежу, ацяпляць жылле.)*

Нашы продкі кожны дзень пяклі ў печы хлеб, а пірагі - толькі на святы. А хто ведае, што беларусы называюць другім хлебам? Што кожны дзень у нас на стале? (*Бульба*.). Мы з вамі беларусы, а як яшчэ нас называць? (*Бульбашамі.).*

**Лявоніха:**  У маёй хаце шмат рэчаў, якія вам вядомы. Я буду паказваць вам, а вы называйце іх на беларускай мове. *(Лыжка, відэлец, кубак, абрус, ручнік, патэльня.).* У Беларусі шмат гарадоў і вёсак, заводаў і фабрык, на якіх вырабляюць розную прадукцыю. Зараз мы з вамі ўспомнім прадпрыемствы нашай краіны.

**Дыдактычная гульня “Прадпрыемствы нашай краіны”**

Лісты з выявамі прадпрыемстваў нашай краіны. Дзеці называюць прадпрыемствы і прадукцыю, якую там вырабляюць.

**Лявоніха:** Добра, дзеці, што вы ведаеце сваю краіну. А зараз мы з вамі пагуляем у гульню “Хто як крычыць?”.

**Дыдактычная гульня “Хто як крычыць?”**

Гучыць аўдыёзапіс гукаў жывой прыроды: зубр, лось, бусел, журавель, жаба, пчолы. Дзеці адгадваюць і называюць, хто як крычыць.

**Лявоніха:** А ці ведаеце вы беларускія народныя гульні? (*дзеці называюць*). Я прапаную вам пагуляць у беларускую народную гульню “Мурашачка”.

**Беларуская народная гульня “Мурашачка”**

Дзеці стаяць у карагодзе, утвараюць мурашнік. Лічылкай выбіраюць “мурашачку”:

* Мурашачка, букашачка,

Няверная зязюлечка.

Мурашка стаіць у крузе. Заяц – другі ўдзельнік гульні – ходзіць за кругам.

Пытаюцца ў “зайца”.

- Заяц, заяц, дзе быў?

- У лесе.

- Што рабіў?

- Сена касіў.

- Чым накрываў?

- Патэльняю.

- Хто ўкраў?

- Турнас.

- Лаві мурашку, а не нас.

Дзеці падымаюць рукі, “мурашка” бегае над рукамі, “заяц” даганяе.

Дзеці прагаворваюць:

* Сонца хаваецца,

Ноч пачынаецца,

Мурашнік закрываецца.

Дзеці апускаюць рукі, прысядаюць, затым ролі перадаюцца іншым. Можна ў гульню ўвесці двух зайцаў, двух мурашак.

**В.** Лявоніха, а ты любіш вандраваць?

**Лявоніха:** Так.

**В.** Паехалі з намі! Вагончыкі, чапляйцеся!

*Дзеці становяцца адзін за адным - “садзяцца ў цягнік”. Выхавальнік вядзе дзяцей за сабой “змейкай”, усе вымаўляюць словы.*

**В.** Чух-чух-чух-чух - паравозік наш вясёлы,

Чух-чух-чух-чух - паравозік наш вясёлы,

Скора нам у школу адпраўляцца,

Каб ведаў і розуму набірацца.

**Наступны прыпынак - станцыя “Павучальная”**

**В.** Дзіўная назва ў станцыі. Паглядзіце, дзеці, колькі тут кветак! А ведаеце вы, як яны называюцца? (*Васількі, рамонкі.).*

*(на адваротнай старане картачак прыказкі і прымаўкі)*

**В.** Зараз даведаемся, ці ведаеце вы прыказкі і прымаўкі – народную мудрасць. Я буду гаварыць пачатак, а вы – канец.

Дрэнныя тыя рукі, што не ведаюць ніякай …. (*Навукі.)*

Што напісана пяром, не вырубіш …. *(Тапаром.)*

У каго веды - у таго і …*(Сіла.)*

Дарагая тая хатка, дзе радзіла мяне … *(Матка.)*

У гасцях добра, а дома … *(Лепей.)*

Няма смачней вадзіцы , як з роднае … *(Крыніцы.)*

Чалавек без Радзімы як салавей без … *(Песні.)*

**В.** Малайцы, дзеці! Едзем далей!

*Дзеці становяцца адзін за адным - “садзяцца ў цягнік”. Выхавальнік вядзе дзяцей за сабой “змейкай”, усе вымаўляюць словы.*

Шу-шу-шу - рукамі я машу.

Шы-шы-шы - уздоўж дарогі камышы.

Ша-ша-ша - бачу малыша.

**Наступны прыпынак - станцыя “Забаўляльная”**

**В.** Ведаеце, дзеці, калі вы былі маленькімі, матулі пелі вам калыханкі і расказвалі забаўлянкі. У мяне ёсць схема (мнематабліца), па якой мы з вамі зможам расказаць забаўлянку.

(Дзеці расказваюць забаўлянку па мнематабліцы і пры дапамозе пытанняў дарослага).

|  |  |  |
| --- | --- | --- |
|  | http://itd2.mycdn.me/image?id=868010456213&t=20&plc=WEB&tkn=*nc8gE7fbI1NiBgCk3e-xtiudghY | http://cxxzzz.narod.ru/img/z4.jpg |
| http://astrum1.ru/books/img/47.jpg | http://brkgallery.com/2012/albums/album10/Bravo_Squad_Leader_1.jpg | https://im0-tub-by.yandex.net/i?id=d5b43144f6a455045f2f0a23cb98f703&n=13 |
| https://avatars.mds.yandex.net/get-pdb/750514/aac9e670-78f6-4e8b-b776-fe66fa2c0a12/s1200?webp=false | http://cdn.onlinewebfonts.com/svg/download_41620.png | http://itd2.mycdn.me/image?id=868010456213&t=20&plc=WEB&tkn=*nc8gE7fbI1NiBgCk3e-xtiudghY |

- Дзе ішоў Ягорачка? ( *Горкай, горкай, горачкай*.)

- Каго не баяўся, каго не пужаўся? (*Ваўкоў не баяўся, страхаў не пужаўся*.)

- Што выразаў Ягорачка? ( *Дудачку-свісцёлачку*.)

- Як зайграў Ягорачка? (*Птушачкай – пяюшачкай.*).

**Дзеці:**

Горкай, горкай, горачкай

Ішоў малы Ягорачка.

Ваўкоў не баяўся,

Страхаў не пужаўся.

Выразаў Ягорачка

Дудачку-свісцёлачку.

І свістаў ен птушачкай,

Птушачкай-пяюшачкай.

Горкай, горкай, горачкай

Ішоў малы Ягорачка.

**В.** Вельмі добра! Едзем далей!

*Дзеці становяцца адзін за адным - “садзяцца ў цягнік”. Выхавальнік вядзе дзяцей за сабой “змейкай”, усе вымаўляюць словы.*

Чы-чы-чы - трэба край свой берагчы.

Чу-чу-чу-чу - ехаць у Обаль я хачу.

**Наступны прыпынак - “Турыстычны**”

**В.** Дзеці! У кожнага чалавека ёсць свая малая Радзіма. Гэта тое месца, дзе чалавек нарадзіўся, зрабіў першыя крокі, пайшоў ў дзіцячы садок, а затым ў школу, месца, дзе жылі яго продкі. Наша з вамі малая Радзіма – гэта пасёлак Обаль. Тут жывуць працавітыя, шчырыя людзі.

**Дзяўчынка**. “Словы цёплыя знайду і пра Обаль завяду.

Мне заўжды з табою добра, мая любая старонка”.

**В**. У гады вайны жыхары пасёлка праявілі гераізм ў барацьбе з ворагам. Таму у гонар героеў многія вуліцы пасёлка названы іх імёнамі: Фруза Зянькова, Зіна Партнова. Наша Беларусь вельмі гасцінная краіна. Людзі з розных краін прыязджаюць да нас на экскурсіі, каб пабачыць прыгажосць нашага края. Мы можам дапамагчы расказаць ім пра наш пасёлак Обаль.

**Хлопчык**. Я жыву на вуліцы Зяньковай. Фруза змагалася з фашыстамі і загінула.


**Хлопчык**. А школа, у якой мы будзем вучыцца, носіць імя Зіны Партновай.

**В.** Зіна Партнова - ленінградская школьніца, якая прыехала да бабулі на канікулы. Тут, у Обалі, яе заспела вайна. Зіна змагалась з ворагам разам са старэйшымі таварышамі і загінула.

**Дзяўчынка**. А мы з Алісай жывем у адным доме па вуліцы Вышалескага - нашага земляка, вялікага вучонага.

**В.** Расказаць пра пасёлак Обаль нам дапамогуць фотаздымкі.

(Дзеці выбіраюць карткі, на зваротнай старане якіх фотаздымак. Расказваюць пра раку Обаль, Обальскі керамічны завод, Обальскую сярэднюю школу, музей Обальскага камсамольскага падполля.)



**В.** Турысты часта пытаюцца :

**-** Чаму Беларусь называюць сінявокай краінай? *(Многа рэк і азёр.)*

- Якая жывёла - сімвал Беларусі?*( Зубр.)*

- Дзе жывуць зубры? *(У Белавежскай і Налібоцкай пушчы, Бярэзінскім біясферным заказніку.)*

- Якія прыродныя сімвалы Беларусі вы ведаеце? *(бусел, зубр, кветкі: лён, васілёк, канюшына*.)

- Чаму нашу краіну называюць “лёгкімі Еўропы”? *( Шмат лясоў.)*

**Лявоніха:** Мне дзеці, было вельмі цікава з вамі падарожнічаць.

**Рэфлексія.**

**В.** А зараз я прапаную вам прадоўжыць сказ:

*Першая Лявоніха.*

- Мне спадабалась…. (*Што дзеці такія шчырыя, вясёлыя і ведаюць сваю мову*.).

*Потым дзеці працягваюць.*

- Мая Радзіма …

- Сення я даведалася ….

- Я люблю сваю родную Беларусь, таму што…

**Лявоніха:** Вялікі вам дзякуй, дзеці! Мне было вельмі прыемна і цікава бавіць з вамі час - размаўляць, гуляць. Да сустрэчы!

*Дзеці развітваюцца з Лявоніхай.*

*Гучыць беларуская народная музыка. Дзеці пакідаюць зал.*

ЛІТАРАТУРА:

1. Гракова, К.Г. Твоя столица: заводы и фабрики Минска:(от 5 до 7 лет): учеб. нагляд. пособие для педагогов учреждений дошк. образования / К.Г. Гракова. – Минск: Народная асвета, 2016. – 16 с. рус. + 16 с. бел.: 26 с. ил. – (Серия «Страницы родной земли»).

2. Дубініна, Д.М.  Выхаванне ў дзяцей дашкольнага ўзросту цікавасці да беларускай мастацкай літаратуры і фальклору: дапаможнік для педагогаў устаноў дашк. адукацыі / Д.М. Дубініна. — Мінск : Новое знание, 2016.

3. Шишкина, В. А. Подвижные игры для детей дошкольного возраста : пособие для педагогов учреждений дошк. образования / В.А. Шишкина, М. Н. Дедулевич. – Мозырь : Белый Ветер, 2014.

4. Учебная программа дошкольного образования / Министерство образования Республики Беларусь. – Минск : Нац. ин­-т образования, 2019.